كود — عبد الوهاب رفيقي من بين السلفيين لقلال لي دارو مراجعة فكرية حقيقية ، وخرج بمواقف جريئة لي كتخص تجديد الخطاب الديني ، وآخرها موقفه حول المساواة في الإرث لي خرج بيه مؤخرا ، ولي جبد عليه الصداع ونوض كاع اخوانه بالأمس باش يكفروه والبعض منهم هدر دمه كاع ، وتم هادشي في ظل غياب تام للتضامن معاه ، أو حتى تأييد الرأي ديالو وتشجيعيه على مثل هاد المواقف الشجاعة والمتنورة لي كتجي من فقيه سلفي سابق ، ومر هاد التصريح مرور الكرام ، واخا راه جا من طرف رجل عندو قيمة وأثر فالمجتمع المغربي . حتى أنا ماقدرتش نتعاطف معاه إثر الهجوم لي شنه عليه اخوانه الى امد قريب ، حيث بالنسبة ليا عبد الوهاب رفيقي حاليا معندو حتى تأثير على المجتمع وكلمته غير مسموعة بتاتا ، على خلاف أبو حفص لي قدر يشحن العديد من الأفراد وكان له أثر كبير في تشدد الكثير مما سبب فكوارث فالمغرب ، وبالنسبة ليا أنا كفرد أبو حفص كان عندو أثر على أفراد من عائلتي لي بسبابو شخصيا النسا دارو النقاب حتى الطفلات منهم ، والرجال تشددو ، وواحد منهم مات فسوريا ، أييه هاد الوقت كان تراجع أبو حفص على داكشي ولكن أثاره بقات حاضرة فالعديد من الأوساط ، أما حاليا مثل هاد الآراء الفقهية المتنورة لي كيخرج بيها راه معندها حتى شي قيمة فالمجتمع ، حيث كيقولها وهو لابس كومبلي فبرنامج حواري ، وماشي وهو ضارب العمامة والقميص فوق شي منبر جامع عليه شعيبة وكيشحن فيهم مباشرة ، بالمواقف الحداثية كيما كان كيدير نهار كان كيشحن فيهم بالأصولية . بالنسبة ليا لا هاد الموقف لا أي موقف آخر ، سواء من أبو حفص أو أي واحد من شيوخ السلفية لي دارو مراجعة فكرية ، ماغادي يمسح الآثار التخربية ديالهم على المجتمع المغربي أيام كانو سلفيين ، هاعلاش ماتعاطفتش معاه حيث موقفه الآن لا قيمة له ، ولا يمسح ولو واحد فالمية من التشدد والأصولية لي نشرها وسط الناس أيام كان متشدد ، والأثار السلبية ديالو على المجتمع كثر من ايجابيات مثل هاد التصريح ، هاعلاش وأنا كنشوف إخوانه بالأمس يهدرون دمه ، مكنعتابرش الأمر تهديد لحرية الرأي والعقيدة أو هجوم لظلاميين على واحد متنور ، وإنما غير خلاف عائلي حول أمور فقهية وصافي . 
الفروقات الجوهرية بين عبد الوهاب رفيقي و أبو حفص و علاش ماكنتعاطفش معه